钦定古今图书集成/明伦汇编/皇极典/第271卷 > 徐干中论 > 《赏罚》
## 钦定古今图书集成/明伦汇编/皇极典/第271卷 > 徐干中论 > 《赏罚》

政之大纲有二。二者何也？赏罚之谓也。人君明乎赏
罚之道，则治不难矣。夫赏罚者，不在乎必重，而在于
必行。必行则虽不重而民戒，不行则虽重而民怠。故
先王务赏罚之必行。《书》曰：“尔无不信，朕不食言；尔不
从誓言，予则孥戮汝，罔有攸赦。”天生蒸民，其性一也；
刻肌亏体，所同恶也；被文垂藻，所同好也。此二者常
存，而民不治其身，有由然也。当赏者不赏，当罚者不
罚。夫当赏者不赏，则为善者失其本望而疑其所行；
当罚者不罚，则为恶者轻其国法而怙其所守。苟如
是也，虽日用斧钺于市而民不去恶矣，日锡爵禄于
朝而民不兴善矣。是以圣人不敢以亲戚之恩而废
刑罚，不敢以怨仇之忿而废庆赏。夫何故哉？将以有
救也。故《司马法》曰：“赏罚不逾时。”欲使民速见善恶之
报也。逾时且犹不可，而况废之者乎？赏罚不可以疏，
亦不可以数；数则所及者多，疏则所漏者多。赏罚不
可以重，亦不可以轻。赏轻则民不劝，罚轻则民亡惧，
赏重则民侥幸，罚重则民无聊。故先王明庶以德之，
思中以平之，而不失其节。故《书》曰：“罔非在中，察辞于
差。”夫赏罚之于万民，犹辔策之于驷马也。辔策不调，
非徒迟速之分也，至于覆车而摧辕；赏罚之不明也，
则非徒治乱之分也，至于灭国而丧身。可不慎乎！可
不慎乎！故《诗》云：“执辔如组，两骖如舞。”言善御之可以
为国也